สสจ.เชียงใหม่ กางไทม์ไลน์ ชายไทยติด “โควิด” เป็นดีเจ รร. 1G1 ท่าขี้เหล็ก ต้นตอแพร่เชื้อ
สำนักงานสาธารณสุขจังหวัดเชียงใหม่ กางไทม์ไลน์ ชายไทยติด "โควิด" เป็นดีเจ รร. 1G1 ท่าขี้เหล็ก ต้นตอแพร่เชื้อ
สำนักงานสาธารณสุขจังหวัดเชียงใหม่ กางไทม์ไลน์ ชายไทยติด "โควิด" เป็นดีเจ รร. 1G1 ท่าขี้เหล็ก ต้นตอแพร่เชื้อ
4 ธ.ค. 2563

ผู้สื่อข่าวรายงานว่า วันนี้ (4 ธ.ค. 63)​ ที่ห้องประชุม 3 ชั้น 3 อาคารอำนวยการ ศาลากลางจังหวัดเชียงใหม่ นายวีระพันธ์ ดีอ่อน รองผู้ว่าราชการจังหวัดเชียงใหม่ เป็นประธานการประชุมคณะกรรมการโรคติดต่อจังหวัดเชียงใหม่ ครั้งที่ 70/2563 โดยมี นพ.จตุชัย มณีรัตน์ นายแพทย์สาธารณสุขจังหวัดเชียงใหม่ เลขานุการคณะกรรมการฯ พร้อมด้วยคณะกรรมการร่วมครบองค์ประชุม
ภายหลังเสร็จสิ้นการประชุม นพ.จตุชัย มณีรัตน์ นายแพทย์สาธารณสุขจังหวัดเชียงใหม่ และ นพ.กิตติพันธุ์ ฉลอง ผู้ช่วยนายแพทย์สาธารณสุขจังหวัดเชียงใหม่ ให้รายละเอียดเกี่ยวกับคืบหน้าของการสอบสวนโรค กรณีผู้ป่วยติดเชื้อโควิด-19 รายที่ 43 และ 44 จังหวัดเชียงใหม่ ซึ่งขณะนี้ผู้ป่วยทั้ง 2 ราย ไม่มีอาการปกติ ยังคงพักรักษาอยู่ที่ห้องแยกโรคความดันลบ โรงพยาบาลนครพิงค์
สำหรับการติดตามผู้สัมผัสใกล้ชิดเสี่ยงสูง จำนวน 7 ราย ตรวจแล้ว 3 ราย ผลตรวจเป็นลบทั้ง 3 ราย และผู้สัมผัสใกล้ชิดเสี่ยงต่ำ จำนวน 17 ราย โดยทั้งหมดจะถูกเก็บสิ่งส่งตรวจเมื่อครบ 5 วันหลังสัมผัสผุ้ติดเชื้อ ในวันที่ 6 ธันวาคม
ทั้งนี้ กรณีพบผู้ป่วยติดเชื้อโควิด-19 รายใหม่ 1 รายนั้น เป็นชายไทย อายุ 32 ปี ชาวเชียงใหม่ ทำงานในสถานบันเทิงในโรงแรม 1G1 ที่เดียวกันกับที่พบการระบาดของโควิด-19 จ.ท่าขี้เหล็ก ประเทศเมียนมา
นพ.กิตติพันธุ์ฯ กล่าวว่า จากการลงพื้นที่ของทีมสอบสวนโรคเจ้าหน้าที่สาธารณสุขจังหวัดเชียงใหม่ ร่วมกับ สำนักควบคุมโรคที่ 1 พบว่าผู้ป่วยรายนี้ เริ่มมีอาการในวันที่ วันที่ 30 พ.ย. โดยมีอาการครั่นเนื้อครั่นตัว คัดจมูก การได้รับกลิ่นลดลง และได้เดินทางข้ามพรมแดนธรรมชาติมาในช่วงค่ำของวันที่ 30 พ.ย. พักที่ อ.แม่สาย 1 คืน และเดินทางเข้าพักใน อ.เมือง จ.เชียงรายอีก 1 คืน
ก่อนที่จะเดินทางจังหวัดเชียงใหม่โดยรถจักรยานยนต์ส่วนตัว ในวันที่ 2 ธ.ค. เวลาประมาณ 15.00 น. เข้าพักในโรงแรมแห่งหนึ่งในจังหวัดเชียงใหม่ (พักคนเดียว) ในเวลา 20.00 น. และได้ออกไปซื้ออาหารที่ 7-eleven ตลาดหน้า ป.พัน 7 ประมาณ 10 นาที เพื่อซื้ออาหารมารับประทาน โดยสวมหน้ากากตลอดเวลาที่ออกไปนอกที่พัก
โดยในวันที่ 3 ธันวาคม 2563 เวลา 09.45 น. เข้ารับการตรวจที่โรงพยาบาลนครพิงค์ และเวลา 14.00 น. ผลตรวจยืนยันพบเชื้อโควิด-19 พร้อมรับตัวเข้ารักษาในห้องแยกโรคความดันลบ โรงพยาบาลนครพิงค์
“จากการติดตามกล้องวงจรปิดจากสถานที่ 2 แห่ง ไม่พบผู้สัมผัสเสี่ยงสูง แต่พบผู้สัมผัสใกล้ชิดเสี่ยงต่ำ จำนวน 5 ราย (จากโรงแรม และร้าน 7-eleven) โดยจะนัดเก็บสิ่งส่งตรวจหาเชื้อโควิด-19 เมื่อครบ 5 วันหลังสัมผัส ในวันที่ 7 ธันวาคม 2563” ผช.สสจ.เชียงใหม่ กล่าว
ด้าน นพ.จตุชัย กล่าวว่า กระทรวงสาธารณสุข ได้ประกาศแจ้งประชาชน ดังนี้
1) ขอให้ประชาชนที่ไปร่วมงาน Farm fest ที่สิงห์ปาร์ค อ.เมือง จ.เชียงราย ในวันที่ 29 พ.ย.63 เวลา 19.30 – 23.00 น. และเที่ยวในบริเวณงาน โดยเฉพาะ โซนลานเบียร์ หน้าเวที และห้องน้ำ ให้ท่านสังเกตอาการโรคระบบทางเดินหายใจ สวมหน้ากาก หลีกเลี่ยงที่ชุมชน และให้ติดต่อผู้จัด สิงห์ปาร์ค หรือ สำนักงานสาธารณสุขจังหวัดที่ท่านอาศัยอยู่ เพื่อรับคำแนะนำในการเฝ้าระวัง และนัดสถานที่ตรวจหาเชื้อ ตั้งแต่วันที่ 4 ธ.ค.63
2) ท่านที่ลงทะเบียนไทยชนะ ท่านได้รับจากข้อความไทยชนะ ในการแจ้งให้ติดต่อ ผู้จัด สิงห์ปาร์ค หรือ สำนักงานสาธารณสุขจังหวัดที่ท่านอาศัยอยู่ เพื่อรับคำแนะนำในการเฝ้าระวัง และนัดสถานที่ตรวจหาเชื้อ ตั้งแต่วันที่ 4 ธ.ค.63
3) ผู้โดยสารเที่ยวบิน DD8717 (สายการบินนกแอร์) เชียงราย-กรุงเทพฯ วันที่ 28 พ.ย. 63 เวลา 13.40 น. เที่ยวบิน SL533 (สายการบิน Thai Lion Air) เชียงราย-กรุงเทพฯ วันที่ 29 พ.ย. 63 เวลา 10.40 น. ให้ติดต่อรายงานตัวกับทางสำนักงานสาธารณสุขในจังหวัดของท่าน
นพ.จตุชัย กล่าวต่อว่า คณะกรรมการโรคติดต่อจังหวัดเชียงใหม่ ได้เห็นความสำคัญในความปลอดภัยของประชาชนชาวเชียงใหม่ รวมถึงนักท่องเที่ยวที่เข้ามาท่องเที่ยว จึงได้ดำเนินมาตรการเชิงรุก จัดทีมเจ้าหน้าที่ พร้อมด้วยรถพระราชทานชีวนิรภัย ตรวจคัดกรองเชื้อไวรัสโคโรนา 2019 ในกลุ่มผู้ที่ประกอบอาชีพที่มีความเสี่ยงในสถานบันเทิง โดยจะตระเวนไปตามจุดต่างๆในจังหวัดเชียงใหม่ เพื่อเป็นการสร้างความเชื่อมั่นใจว่าจะไม่เกิดการระบาดขึ้นภายในจังหวัดเชียงใหม่ จึงขอประชาสัมพันธ์ให้ประชาชนทราบ